CELEX: 62021TN0398
Language: mt
Date: 2021-07-06 00:00:00
Title: Kawża T-398/21: Rikors ippreżentat fis-6 ta’ Lulju 2021 – Ryanair u Ryanair Sun vs Il-Kummissjoni

23.8.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 338/36
            
         
      Rikors ippreżentat fis-6 ta’ Lulju 2021 – Ryanair u Ryanair Sun vs Il-Kummissjoni
      (Kawża T-398/21)
      (2021/C 338/46)
      Lingwa tal-kawża: l-Ingliż
      
         Partijiet
      
      
         Rikorrenti: Ryanair DAC (Swords, l-Irlanda), Ryanair Sun S.A. (Varsavja, il-Polonja) (rappreżentanti: F.-C. Laprévote, E. Vahida, V. Blanc, S. Rating u I.-G Metaxas-Maranghidis, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni tal-konvenuta tat-22 ta’ Diċembru 2020 dwar l-Għajnuna mill-Istat SA.59158 – Il-Polonja – COVID-19 – Għajnuna lil LOT, (1) u
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw ħames motivi.
      
                  1.
               
               
                  L-ewwel motiv ibbażat fuq il-fatt li l-konvenuta applikat b’mod ħażin il-Qafas Temporanju għal miżuri ta’ għajnuna mill-Istat biex isostnu l-appoġġ għall-finanzjament fil-kriżi finanzjarja u ekonomika attwali fit-tifqigħa preżenti tal-COVID-19. B’mod partikolari, huwa allegat li l-konvenuta ma wrietx li LOT hija eliġibbli għall-għajnuna ta’ rikapitalizzazzjoni taħt il-Qafas Temporanju u huwa allegat ukoll li l-konvenuta ma evalwatx jekk kinux jeżistu miżuri iktar xierqa u li joħolqu inqas distorsjoni, minbarra r-rikapitalizzazzjoni. Ir-rikorrenti jsostnu wkoll li l-konvenuta wettqet evalwazzjoni żbaljata tal-proporzjonalità tal-ammont ta’ rikapitalizzazzjoni, tar-remunerazzjoni tal-għajnuna u tal-kundizzjonijiet għal ħruġ tal-Istat, kif ukoll tal-elementi tal-għajnuna li jirrigwardaw il-governanza u l-prevenzjoni ta’ distorsjonijiet tal-kompetizzjoni bla bżonn.
               
            
                  2.
               
               
                  It-tieni motiv ibbażat fuq il-fatt li l-konvenuta applikat b’mod ħażin l-Artikolu 107(3)(b) TFUE billi qieset li setgħet tipprovdi bażi legali bħala ġustifikazzjoni tal-għajnuna. Ir-rikorrenti jsostnu wkoll li l-konvenuta ma stabbilixxietx li l-għajnuna hija neċessarja, xierqa u proporzjonata sabiex tindirizza disturb serju tal-ekonomija Pollakka, u ma wettqitx “test tal-ibbilanċjar”, jiġifieri, li tibbilanċja l-effetti benefiċi mistennija tal-għajnuna f’termini ta’ twettiq tal-għanijiet stabbiliti fl-Artikolu 107(3)(b) TFUE mal-effetti negattivi tagħha f’termini ta’ distorsjoni tal-kompetizzjoni u ta’ effett fuq il-kummerċ bejn l-Istati Membri.
               
            
                  3.
               
               
                  It-tielet motiv ibbażat fuq il-fatt li d-deċiżjoni kkontestata tikser dispożizzjonijiet speċifiċi tat-TFUE u tal-prinċipji ġenerali tad-dritt tal-Unjoni li fuqhom hija bbażata l-liberalizzazzjoni tas-servizzi tat-trasport bl-ajru tal-Unjoni sa mill-aħħar tas-snin tmenin (jiġifieri, in-nondiskriminazzjoni, il-libertà li jiġu pprovduti servizzi – applikati għat-trasport bl-ajru permezz tar-Regolament (KE) Nru 1008/2008 (2)- u l-libertà ta’ stabbiliment).
               
            
                  4.
               
               
                  Ir-raba’ motiv ibbażat fuq il-fatt li l-konvenuta naqset milli tibda’ proċedura formali ta’ investigazzjoni minkejja diffikultajiet serji u kisret id-drittijiet proċedurali tar-rikorrenti.
               
            
                  5.
               
               
                  Il-ħames motiv ibbażat fuq il-fatt li l-konvenuta kisret id-dmir ta’ motivazzjoni tagħha.
               
            
         (1)  ĠU 2021, C 260, p. 10.
      
         (2)  Regolament (KE) Nru 1008/2008 tal-Parlament Ewropew u tal-Kunsill tal-24 ta’ Settembru 2008 dwar regoli komuni għall-operat ta’ servizzi ta’ l-ajru fil-Komunità (ĠU 2008 L 293, p. 3).